Број: 463 - ГО/18

Дана: 02.04.2018.године

***Б е о г р а д***

J.Ш.

**Република Србија**

**КАБИНЕТУ МИНИСТРА УНУТРАШЊИХ ПОСЛОВА**

**НЕБОЈШЕ СТЕФАНОВИЋА**

**Подносилац:** **Независни полицијски синдикат Србије**, ул. Булевар Михаила Пупина бр. 2, кога заступа законски заступник-председник Милош Јеленковић

**Предмет: Достављање предлогa за доношење акта за дефинисање послова који ће бити обухваћени применом члана 173а Закона о полицији који је у примени од 03.04.2018. године**

Независни полицијски синдикат Србије заступајући правни интерес својих чланова, а у складу са усвојеним Законом о изменама и допунама Закона о полицији, који се има примењивати од дана 03.04.2018. године, овим путем се обраћа надлежном Министру са молбом за доношење акта који ће ближе дефинисати које ће организационе целине бити обухваћене применом члана 173а Закона о полицији.

Наиме, чланом 173а усвојеног Закона о изменама и допунама Закона о полицији прописано је:

*Члан 173а*

*„Изузетно од прописа о пензијском и инвалидском осигурању, по потреби службе, полицијском службенику који ради или је радио на специфичним, односно оперативним пословима и којима даљи рад на тим пословима или у тим организационим целинама није више могућ услед посебних услова рада или услова радног места, а који наврши 45 година живота и 15 година ефективно проведених на пословима, односно радним местима у Министарству на којима се стаж осигурања рачуна са увећаним трајањем, уз захтев, може престати радни однос са правом на старосну пензију, пре испуњења општих услова за стицање старосне пензије.*

*Министар одлуком утврђује организационе целине у којима се обављају или су се обављали послови из става 1. овог члана.*

*Решење о престанку радног односа по основу става 1. овог члана доноси министар уз претходно прибављену сагласност министра надлежног за послове пензијског и инвалидског осигурања.*

*Полицијском службенику из става 1. овог члана износ пензије утврђује се у складу са прописима о пензијском и инвалидском осигурању.*

*Полицијском службенику из става 1. овог члана коме престане радни однос по овом основу припада отпремнина у висини утврђеној у члану 175. овог закона.”*

Истичемо да није јасно дефинисано која лица, тј. припадници којих јединица су обухваћени чланом 173а Закона о полицији, те се стога овим путем обраћамо Министру, обзиром да је у складу са чланом 173а став 2 Закона о полицији он овлашћен за доношење акта, односно да утврђује организационе целине у којима се обављају или су се обављали послови из става 1. члана 173а Закона о полицији.

Обзиром да такав акт још увек није донет, као синдикална организација која штити инетересе чланова молимо Вас данас обавестите када ће тај акт бити донет, као и које ће организационе целине бити обухваћене применом члана 173а, обзиром да је самим Законом дефинисано да ће одредба члана 173а Закона о полицији важити до 31.12.2018. године након чега ће иста престати да важи.

**Такође, користимо прилику да укажемо Вама као надлежном, да под примену члана 173а Закона о полицији буду обухваћени запослени који су били ангажовани у време формирања посебне јединице милиције односно ПЈМ која је основана 1994. године, а која је након тога 1997. године преименована у ПЈП (посебне јединице полиције), а након тога 2002. године у ИЈП (интервентна јединица полиције).**

**Наиме, имајући у виду значај напред наведених јединица, а које су свој пуни организациони и оперативни капацитет достигле деведесетих година прошлог века, када су у већем обиму ангажоване на извршавању посебних безбедносних задатака, укључујући посебно задатке сузбијања етносепаратистички мотивисаног насиља албанских екстремиста и терориста на територији Косова и Метохије, сматрамо да је најмање што можемо учинити за напред описана лица да иста буду обухваћена актом Министра који ће прописивати које ће организационе целине бити обухваћене применом члана 173а Закона о полицји.**

**Имајући у виду напред образложено, подносилац захтева предлаже да као први човек Министарства унутрашњих послова приликом одређивања организационих целина које бити обухваћене применом члана 173а, имате у виду и припаднике напред описаних специјалних јединица.**

У Београду,

дана 02.04.2018. године

**П р е д с е д н и к**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**М.П. МИЛОШ ЈЕЛЕНКОВИЋ**

**060-370 6000**

**066-677 7776**